b'\n_START_ARTICLE_\nAsurbanipal\n_START_PARAGRAPH_\nAsurbanipal (asirski: A\xc5\xa1\xc5\xa1urbanapli), poznat i kao Sardanapal,  bio je asirski kralj. Vladao je od 669. do 627. g. pr. Kr.. Tijekom \xc4\x8ditave vladavine vodio je mnoge ratove. Pobijedio je egipatskog vladara Taharka (666. pr. Kr.) i zavladao Egiptom. Vodio je osvaja\xc4\x8dke pohode na Arabiju, Babiloniju (koju je osvojio 648. pr. Kr.), Elam (639. pr. Kr. razorio je elamitsku Suzu) i Tir. Utvrdio je prijestolnicu Ninivu i podizao je rasko\xc5\xa1ne pala\xc4\x8de. _NEWLINE_Nakon njegove smrti javili su se unutarnji sukobi, a nakon provale Skita, medijski i babilonski vladari u razdoblju od 626. do 608. pr. Kr. u potpunosti osvajaju i dijele teritorij Asirije, \xc4\x8dime asirska dr\xc5\xbeava prestaje postojati.\n_START_SECTION_\nAsurbanipalova knji\xc5\xbenica\n_START_PARAGRAPH_\nIz njegove knji\xc5\xbenice u Ninivi potje\xc4\x8de najve\xc4\x87a zbirka babilonsko-asirske literature. Asurbanipal je \xc5\xbeelio na jednom mjestu okupiti sve \xc5\xa1to su na Bliskom istoku stvorile generacije na knji\xc5\xbeevnom i znanstvenom polju. Zaposlio je veliki broj prepisiva\xc4\x8da i poduzeo sustavno skupljanje babilonsko-asirske knji\xc5\xbeevnosti. Knji\xc5\xbenica je bila podijeljena po stru\xc4\x8dnim skupinama i opskrbljena oznakama za snala\xc5\xbeenje; imala je i kataloge. Svaka je plo\xc4\x8dica sadr\xc5\xbeavala kolofon s podacima o sadr\xc5\xbeaju, prepisiva\xc4\x8du i sl. Knji\xc5\xbenica je uni\xc5\xa1tena 612. pr. Kr. prilikom medijsko-babilonske opsade Ninive._NEWLINE_Potkraj 19. stolje\xc4\x87a u Ninivi prona\xc4\x91eno je vi\xc5\xa1e od 20.000 glinenih plo\xc4\x8dica ispisanih klinopisom koje se danas \xc4\x8duvaju u Britanskom muzeju u Londonu.'